የልማት ችግሮቻቸውንና የመልካም አስተዳደር ጥያቄዎቻቸውን እንዲፈቱላቸው የጎንደር ከተማ ነዋሪዎች ጠየቁ
የጎንደር ከተማ ነዋሪዎች በአካባቢያቸው የሚታየውን የመልካም አስተዳደር፣የዴሞክራሲና የልማት ጥያቄዎች መንግስት ምላሽ እንዲሰጥበት  ጠየቁ።ጠቅላይ ሚኒስትር ዶክተር አብይ አህመድ ከጎንደርና አካባቢው ህብረተሰብ ጋር ባደረጉት ውይይት የጀመሩትን አገራዊ መተሳሰብና የህዝብ ለህዝብ ፍቅር የማጠናከር ስራም እንዲቀጥሉ ነዋሪዎቹ ጠይቀዋል።"እኛ ኢትዮጵያውያን በየትኛውም የኢትዮጵያ ድንበር ሰርተን መብላት እንፈልጋለን።ከቦታ ቦታ ተንቀሳቅሰን ያለምንም መታወቂያ መስራት እንፈልጋለን።ይህንን ፍቅር እንዲያመጡልን እንፈልጋለን።""በአገልግሎት አሰጣጥና በሙስና በኩል የሚስተዋሉ ችግሮችን ሁሌ መፈተሽ ያስፈልጋል፤ልጆቻችን ተምረው ስራ ፈት ሆነዋል።እነሱ ተቀጥረው ስራ የሚይዙበትን መንገድ እንፈልጋለን።ሌላው በመሰረተ ልማት ከሁለት አመት በፊት ከአዘዞ አየር ማረፊያ ጀምሮ እስከ ጎንደር ከተማ ድረስ ይጠገናል ተብሎ እስካሁን መፍትሄ አላገኘም" ሲሉም አንስተዋል፡የጎንደር ሕዝብ ለአንድነትና ፍትሕ መስፈን የከፈለውን መስዋዕትነት የሚመጥን ልማትና ፍትህ ያገኝ ዘንድ  መንግስት እንደሚሰራም ጠቅላይ ሚኒስትር ዶክተር አብይ አሕመድ በሰጡት ምላሽ ተናግረዋል።"ብዙ አባቶች እንዳሉት መግባባት መነጋገር ያስፈልገናል ፤ይቅር መባባል ያስፈልገናል ፤በማያስፈልጉ ጉዳዮች ስንካረር ስንጣላ መዋል መተው አለብን፤ አይጠቅመንም፤ አልጠቀመንም። የሚጠቅመን ሰላም ነው፤ የሚጠቅመን አንድነት ነው ፤የሚጠቅመን ፍቅር ነው፤ ምግብ ያጣን እንደሆነ ጥሬ እየቆረጠምን መኖር ስለምንችል።""ጎንደር ያልተሰሩ እንዲሰሩ የሚፈለጉ ጉዳዮች ብዙ ናቸው ።እናንተም ባትናገሩ እኔም እሰማቸዋለሁ ።በየቀኑ ስለሚነሳ የማደምጠው ጉዳይ ነው ።አቅም በፈቀደ መጠን መንግስት የፌዴራል መንግስት፣የክልሉ መንግስት ፣እናንተም ተባብረን ደረጃ በደረጃ ጎንደርን ወደነበረችበት የጥንት ክብሯ ፣ዝናዋ ፣ ልማቷ እንድትመለስ ትኩረት ማድረግ አለብን "ሲሉ ምላሽ ሰጥተዋል፡፡(ኢዜአ) 